Document ID: 32010R0832

KOMISSION ASETUS (EU) N:o 832/2010,
annettu 17 päivänä syyskuuta 2010,
Euroopan aluekehitysrahastoa, Euroopan sosiaalirahastoa ja koheesiorahastoa koskevista yleisistä säännöksistä annetun neuvoston asetuksen (EY) N:o 1083/2006 ja Euroopan aluekehitysrahastosta annetun Euroopan parlamentin ja neuvoston asetuksen (EY) N:o 1080/2006 täytäntöönpanoa koskevista säännöistä annetun asetuksen (EY) N:o 1828/2006 muuttamisesta
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon Euroopan aluekehitysrahastoa, Euroopan sosiaalirahastoa ja koheesiorahastoa koskevista yleisistä säännöksistä sekä asetuksen (EY) N:o 1260/1999 kumoamisesta 11 päivänä heinäkuuta 2006 annetun neuvoston asetuksen (EY) N:o 1083/2006 (1) ja erityisesti sen 44 artiklan, 66 artiklan 3 kohdan ja 76 artiklan 4 kohdan,
ottaa huomioon Euroopan aluekehitysrahastosta ja asetuksen (EY) N:o 1783/1999 kumoamisesta 5 päivänä heinäkuuta 2006 annetun Euroopan parlamentin ja neuvoston asetuksen (EY) N:o 1080/2006 (2) ja erityisesti sen 7 artiklan 2 kohdan toisen alakohdan,
sekä katsoo seuraavaa:
(1)
Asetuksella (EY) N:o 1083/2006, sellaisena kuin se on muutettuna Euroopan parlamentin ja neuvoston asetuksella (EU) N:o 539/2010 (3), yksinkertaistetaan ja selkeytetään tiettyjä vaatimuksia, jotka liittyvät suurhankkeisiin, rahoitusjärjestelyjä koskeviin välineisiin ja toimenpideohjelmien rahoitukseen liittyvästä edistymisestä raportointiin. Sen vuoksi komission asetuksen (EY) N:o 1828/2006 (4) säännöksiä on tarpeen yhdenmukaistaa asetuksen (EY) N:o 1083/2006, sellaisena kuin se on muutettuna, kanssa.
(2)
Asetuksella (EY) N:o 1080/2006, sellaisena kuin se on muutettuna asetuksella (EU) N:o 437/2010 (5), säädetään syrjäytyneiden väestöryhmien hyväksi toteutettavien asuntokantaa koskevien toimien tukikelpoisuudesta. Sen vuoksi asetuksen (EY) N:o 1828/2006 säännöksiä on tarpeen yhdenmukaistaa asetuksen (EY) N:o 1080/2006, sellaisena kuin se on muutettuna, kanssa.
(3)
On tarpeen selkeyttää sitä, että rahoitusjärjestelyjä koskevien välineiden täytäntöönpano kattaa myös rahastot ja muut kannustinjärjestelmät energiatehokkuuteen ja uusiutuvien energialähteiden käyttöön rakennuksissa, myös nykyisessä asuntokannassa.
(4)
Syrjäytyneiden väestöryhmien hyväksi toteutettavien asuntokantaa koskevien tukikelpoisten toimien ehdot on tarpeen määritellä yhdennetyn lähestymistavan mukaisesti ja ottaen erityisesti huomioon toimet, joilla poistetaan erottelua.
(5)
Toimenpideohjelmien täytäntöönpanoa koskevissa vuosi- ja loppukertomuksissa annettavia rahoitustietoja koskevia vaatimuksia on tarpeen yksinkertaistaa, jotta jäsenvaltioiden olisi helpompi antaa tietoja ja komission olisi helpompi käsitellä niitä.
(6)
Suurhankkeiksi katsottavien hankkeiden kynnysarvoa on korotettu 50 miljoonaan euroon. Jotta varmistetaan sellaisten ympäristöhankkeiden asianmukainen valvonta, joiden kokonaisinvestointikustannukset ovat 25-50 miljoonaa euroa, on tarpeen säätää velvoitteesta sisällyttää kyseisiä hankkeita koskevia tietoja toimenpideohjelman vuosi- ja loppukertomuksiin.
(7)
Asetuksen (EY) N:o 1083/2006 mukaan suurhanke voi nyt kattaa useampia kuin yhden toimenpideohjelman. Sen vuoksi on tarpeen ajantasaistaa suurhankkeista toimitettavien jäsenneltyjen tietojen tyyppiä koskevia säännöksiä ja suurhanketta koskevaan tukipyyntöön liittyviä lomakkeita.
(8)
Sen vuoksi asetusta (EY) N:o 1828/2006 olisi muutettava.
(9)
Yhtenäisyyden vuoksi on asianmukaista, että asetuksen (EY) N:o 1828/2006 muutoksia sovelletaan samasta päivämäärästä kuin asetusta (EU) N:o 539/2010 ja asetusta (EU) N:o 437/2010.
(10)
Kaikkia asetuksen (EU) N:o 539/2010 ja asetuksen (EU) N:o 437/2010 mukaisia etuuksia tuensaajille on tarpeen soveltaa mahdollisimman pian. Sen vuoksi tämän asetuksen olisi tultava voimaan kiireellisesti.
(11)
Tässä asetuksessa säädetyt toimenpiteet ovat rahastojen yhteensovittamisesta vastaavan komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetus (EY) N:o 1828/2006 seuraavasti:
1)
Muutetaan 43 artikla seuraavasti:
a)
Korvataan 1 kohta seuraavasti:
”1. Tämän asetuksen 43-46 artiklaa sovelletaan rahoitusjärjestelyjä koskeviin välineisiin, jotka ovat osakkeiden muodossa, jotka ovat takaisin maksettavia investointeja ja/tai tarjoavat takuut takaisin maksettaville investoinneille:
a)
yrityksissä, ensisijaisesti pienissä ja keskisuurissa yrityksissä (pk-yritykset), mukaan lukien 1 päivästä tammikuuta 2005 sovellettavassa komission suosituksessa 2003/361/EY (6) määritellyt mikroyritykset;
b)
julkisen ja yksityisen sektorin kumppanuushankkeissa tai muissa kaupunkialueiden hankkeissa, jotka sisältyvät kaupunkialueiden kestävän kehityksen yhdennettyyn suunnitelmaan, kun kyse on kaupunkialueiden kehitysrahastoista;
c)
rahastoissa ja muissa kannustinjärjestelmissä energiatehokkuuteen ja uusiutuvien energialähteiden käyttöön rakennuksissa, myös nykyisessä asuntokannassa.
b)
Korvataan 6 kohta seuraavasti:
”6. Rahoitusjärjestelyjä koskevista välineistä tukea saavat yritykset, julkisen ja yksityisen sektorin kumppanuudet, muut kaupunkialueiden kestävän kehityksen yhdennettyyn suunnitelmaan sisältyvät hankkeet sekä toimet energiatehokkuuteen ja uusiutuvien energialähteiden käyttöön rakennuksissa, myös nykyisessä asuntokannassa, voivat myös saada rahoitusta tai muuta tukea toimenpideohjelmasta.”
2)
Muutetaan 44 artiklan 1 kohta seuraavasti:
a)
Korvataan a alakohta seuraavasti:
”a)
kun kyse on yrityksiä, ensisijaisesti pieniä ja keskisuuria yrityksiä (pk-yritykset), mukaan lukien mikroyrityksiä, tukevista rahoitusjärjestelyjä koskevista välineistä, tällaisten välineiden tarjonnan ja kysynnän välisen eron arvioinnin tulokset;”
b)
Lisätään c alakohta seuraavasti:
”c)
kun on kyse rahastoista ja muista kannustinjärjestelmistä energiatehokkuuteen ja uusiutuvien energialähteiden käyttöön rakennuksissa, myös nykyisessä asuntokannassa, asianmukaiset unionin ja kansalliset sääntelykehykset ja kansalliset strategiat.”
3)
Muutetaan 45 artikla seuraavasti:
a)
Korvataan nimi seuraavasti:
”Yrityksille tarkoitettuihin rahoitusjärjestelyjä koskeviin välineisiin sovellettavat ylimääräiset säännökset”
b)
Korvataan ensimmäinen kohta seuraavasti:
”Edellä 43 artiklan 1 kohdan a alakohdassa tarkoitettujen yritysten rahoitusjärjestelyjä koskevista välineistä voidaan tehdä investointeja vain tällaisten yritysten perustamisvaiheessa, varhaisvaiheissa, mukaan lukien siemenvaiheen rahoitus, tai laajentumisvaiheessa sekä ainoastaan toimintoihin, joiden rahoitusjärjestelyjä koskevan välineen johtajat katsovat olevan taloudellisesti elinkelpoisia.”
4)
Korvataan 47 artiklan 2 kohta seuraavasti:
”2. Ottaen huomioon asetuksen (EY) N:o 1080/2006 7 artiklan 2 kohdan, syrjäytyneiden väestöryhmien hyväksi toteutettaviin asuntokantaa koskeviin toimiin liittyvät kustannukset ovat tukikelpoisia vain, jos seuraavat ehdot täyttyvät:
a)
kyseiset asuntoinvestoinnit ovat osa syrjäytyneiden väestöryhmien hyväksi toteutettaviin asuntokantaa koskeviin toimiin liittyvää yhdennettyä lähestymistapaa ja tukea, ja ne toteutetaan yhdessä muuntyyppisten toimien kanssa, mukaan lukien toimet koulutuksen, terveydenhoidon, sosiaalisen osallisuuden ja työllisyyden aloilla;
b)
asuntokannan maantieteellinen sijainti edesauttaa kyseisten väestöryhmien aluerakenteellista integroitumista eikä edistä erottelua, eristäytymistä tai syrjäytymistä.”
5)
Muutetaan liite XVIII tämän asetuksen liitteen I mukaisesti.
6)
Korvataan liitteet XX, XXI ja XXII tämän asetuksen liitteessä II olevalla tekstillä.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 25 päivästä kesäkuuta 2010 alkaen.
Tämän asetuksen 1 artiklan 4 alakohtaa sovelletaan kuitenkin 18 päivästä kesäkuuta 2010 alkaen.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 17 päivänä syyskuuta 2010.

Labels: 4
19
10
12
15